**Ministru kabineta noteikumu projekta “Otrreizējo izejvielu uzskaites kārtība” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | 2018. gada 1. janvārī ir stājušies spēkā Atkritumu apsaimniekošanas likuma grozījumi, kas paredz, ka otrreizējās izejvielas, kas tiek uzglabātas ilgāk par vienu gadu no saražošanas brīža ir uzskatāmas par atkritumiem.Ministru kabineta noteikumu projekts “Otrreizējo izejvielu uzskaites kārtība” (turpmāk – noteikumu projekts) uzliek par pienākumu atkritumu apsaimniekotājiem, kuri no atkritumiem ražo otrreizējās izejvielas, nodrošināt to uzskaiti.Noteikumu projekts paredz otrreizējo izejvielu uzglabāšanas un realizācijas uzskaites žurnāla ieviešanu, vienreizējas otrreizējo izejvielu inventarizācijas veikšanu, kā arī informācijas sniegšanas pienākumu atkritumu apsaimniekošanas jomas kontrolējošai institūcijai. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Atkritumu apsaimniekošanas likuma (turpmāk – AAL) 4. panta ceturtā daļa |
| 2 | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2018. gada 1. janvārī ir stājušies spēkā AAL grozījumi, kas paredz, ka otrreizējās izejvielas, ja tās bez tālākas realizācijas tiek uzglabātas ilgāk par vienu gadu no saražošanas brīža, ir uzskatāmas par atkritumiem un apsaimniekojamas atbilstoši AAL prasībām.Noteikumu projekts nosaka vienotu kārtību, kādā Latvijā tiek veikta no atkritumiem saražotu otrreizējo izejvielu uzskaite. Tādējādi tiks nodrošināta iespēja kontrolēt materiālu, kas tiek dēvēti par otrreizējām izejvielām, pretlikumīgi ilgu uzglabāšanu.Noteikumu projekts pilnveidos atkritumu apsaimniekošanas sistēmu, nosakot kārtību AAL ietverto prasību īstenošanai, otrreizējo izejvielu plūsmas izsekojamībai, kā arī ļaus kontrolēt neatbilstoši ilglaicīgu otrreizējo izejvielu uzglabāšanu.Noteikumu projekta būtība ir uzlikt par pienākumu atkritumu apsaimniekotājiem, kuri no atkritumiem ražo otrreizējās izejvielas (turpmāk – apsaimniekotājs), nodrošināt to uzskaiti, ar mērķi veikt otrreizējo izejvielu uzglabāšanas ilguma kontroli. Šobrīd ir konstatētas situācijas, kad atkritumu apsaimniekotāji ilgstoši uzglabā no atkritumiem saražotus materiālus dēvējot tos par otrreizējām izejvielām, šos materiālus tā arī nerealizējot, bet arī neapsaimniekojot tos kā atkritumus. Noteikumu projektā minēto prasību rezultātā atkritumu apsaimniekotājiem tiek noteikts pienākums reģistrēt saražotās otrreizējās izejvielas otrreizējo izejvielu uzglabāšanas un realizācijas uzskaites žurnālā (turpmāk – žurnāls) – datumu, kad tās tikušas novietotas uzglabāšanai pirms realizācijas, kā arī realizācijas datumu. Tāpat, lai nodrošinātu konkrēto izejvielu uzglabāšanas un realizācijas izsekojamību, komersantam būs nepieciešams nodrošināt otrreizējo izejvielu identificēšanas iespējas, piešķirot katrai uzglabāšanā novietotai un realizētai partijai identifikācijas numuru, kurš tiks ievadīts arī žurnālā. Identifikācijas veidu komersants var izvēlēties brīvi – tas var būt gan svītru kods, gan kvadrātkods (QR kods), gan brīvi piešķirts identifikācijas numurs, ar nosacījumu, ka konkrētā izejvielu partija ir identificējama, kas ļaus atkritumu jomas kontrolējošai institūcijai, Valsts vides dienestam (turpmāk – VVD) veikt nepieciešamos kontroles pasākumus. Piemēram, šobrīd praksē konstatētas situācijas, kad komersanti lielā apjomā, neatbilstošos apstākļos ilgstoši uzglabā sasmalcinātas, presētas vai veselas nolietotas riepas, nepamatoti dēvējot tās par otrreizējām izejvielām, tādējādi radot draudus ne tikai videi, bet arī cilvēku veselībai un drošībai, piemēram, šo riepu aizdegšanās gadījumā. Noteikumu projekts kompleksā ar Vides aizsardzības un reģionālās attīstības ministrijas (turpmāk – VARAM) izstrādāto Ministru kabineta noteikumu projektu “Kārtība atkritumu statusa piemērošanas izbeigšanai gumijas materiāliem, kas iegūti no nolietotām riepām”, kurā noteikti kritēriji tam, kādus no nolietotām riepām iegūtus materiālus ir pamatoti uzskatīt par otrreizējām izejvielām, risinās šo problēmu. Tāpat šobrīd tiek gatavots arī Ministru kabineta noteikumu projekts, kurā noteikti kritēriji otrreizējām izejvielām, kas iegūtas no koksnes iepakojuma, tāpat iespēju robežās īsākā laikā plānots izstrādāt arī citiem atkritumu veidiem atkritumu statusa izbeigšanas kritērijus, kas būs par pamatu rīkoties ar no atkritumiem iegūtiem materiāliem kā ar otrreizējām izejvielām.Tāpat arī, veicot atbilstošus kontroles pasākumus, tiks būtiski ierobežota to apsaimniekotāju darbība, kas šobrīd darbojas atkritumu apsaimniekošanas “pelēkajā zonā”, kā arī liegta iespēja apsaimniekotājiem spekulēt ar terminu “otrreizējās izejvielas”, kas kopumā uzlabos atkritumu apsaimniekošanas sistēmu un sekmēs vides kvalitāti. Lai nodrošinātu atkritumu apsaimniekošanas jomas kontrolējošo institūciju VVD ar pilnīgu informāciju par apsaimniekotājam esošajiem materiāliem, kuriem saskaņā ar AAL piemērojama otrreizējo izejvielu definīcija, noteikumu projekts paredz, ka apsaimniekotājs, kurš no atkritumiem ražo otrreizējās izejvielas, trīs mēnešu laikā pēc noteikumu projekta spēkā stāšanās dienas veic to materiālu (otrreizējo izejvielu) inventarizāciju, kuri saražoti pirms šo noteikumu spēkā stāšanās dienas un kuri nav realizēti uz inventarizācijas veikšanas brīdi. Inventarizācijai jāietver visi materiāli, kurus komersants ir saražojis no atkritumiem iegūstot otrreizējās izejvielas, un kuri vēl nav realizēti. Atbilstoši AAL 4. panta ceturtajai daļai, visas otrreizējās izejvielas, kuras nerealizē un uzglabā ilgāk par vienu gadu no saražošanas brīža, tiek uzskatītas par atkritumiem. Ņemot vērā, ka precīzs otrreizējo izejvielu ražošanas datums ne vienmēr varētu būt dokumentēts, noteikumu projekts paredz, ka tās izejvielas, kuras atkritumu apsaimniekotājs jau ir saražojis pirms noteikumu projekta spēkā stāšanās dienas, vienu gadu no inventarizācijas veikšanas brīža tiek uzskatītas par otrreizējām izejvielām, bet, ja tās netiek realizētas gada laikā, tad zaudē šo statusu un kļūst par atkritumiem atbilstoši AAL 4. panta ceturtajai daļai. Par inventarizācijas rezultātiem apsaimniekotājs sastāda inventarizācijas aktu. Aktā tiek iekļauta informācija par inventarizācijas veikšanas datumu, otrreizējo izejvielu saražošanas datumu, otrreizējo izejvielu identifikācijas datiem un apjomu. Aktu par inventarizācijas rezultātiem komersants 10 darba dienu laikā pēc sastādīšanas nosūta uz VVD oficiālo elektroniskā pasta adresi.Tāpat arī noteikumu projekts paredz par pienākumu apsaimniekotājam reizi ceturksnī, t.i. līdz kārtējā gada 20. janvārim, 20. aprīlim, 20. jūlijam un 20. oktobrim nosūtīt uz VVD oficiālo elektroniskā pasta adresi izrakstu ar visiem iepriekšējā ceturkšņa otrreizējo izejvielu uzglabāšanas un realizācijas uzskaites žurnāla ierakstiem, tādējādi pārbaudes laikā nodrošinot VVD iespēju izsekot un salīdzināt žurnāla ierakstus ar faktisko situāciju. VVD pieņem zināšanai iesniegto informāciju un pārbaudes gadījumā salīdzina žurnāla ierakstus ar iepriekš apsaimniekotāja sniegto informāciju, tādējādi pārliecinoties par to, ka ieraksti žurnālā nav tikuši grozīti.Tāpat tiek paredzēts, ka apsaimniekotājs uzrāda žurnālu un inventarizācijas aktu pēc pieprasījuma 10 darba dienu laikā atkritumu jomas kompetentajām institūcijām, t.i. VVD un VARAM.Papildus skaidrojam, ka, atbilstoši praksē konstatētajam, problēmas ar ilgstošu, neatbilstošu otrreizējo izejvielu uzglabāšanu ir konstatētas to apsaimniekotāju vidū, kuri paši ražo otrreizējās izejvielas, piemēram, riepu mehāniskas pārstrādes ceļā vai kuri iegūst atkritumus, šajā gadījumā nolietotas riepas, un nepamatoti dēvē tās par otrreizējām izejvielām, lai gan nekādas pārstrādes darbības ar tām nav tikušas veiktas. Noteikumu projekta mērķis ir dokumentēt otrreizējo izejvielu uzglabāšanas ilgumu. Tas kalpos par apliecinājumu AAL 4. panta ceturtās daļas nosacījuma izpildei. Minētais pants ietver sekojošu nosacījumu: ja otrreizējās izejvielas nerealizē un uzglabā ilgāk par vienu gadu no saražošanas brīža, tās uzskatāmas par atkritumiem.Papildus vēršam uzmanību, ka VARAM šobrīd izstrādā Ministru kabineta noteikumu projektu “Grozījumi Ministru kabineta 2011. gada 13. septembra noteikumos Nr. 703 “Noteikumi par atkritumu apsaimniekošanas atļaujas izsniegšanas un anulēšanas kārtību, atkritumu tirgotāju un atkritumu apsaimniekošanas starpnieku reģistrācijas kārtību, kā arī par valsts nodevu un tās maksāšanas kārtību””, kas noteiks, ka komersanti, kuri nodarbojas ar otrreizējo izejvielu iegādi vai pārdošanu, ik ceturksni iesniedz atkritumu jomas kontrolējošai institūcijai VVD pārskatu par noslēgtajiem līgumiem un veiktajiem darījumiem par iepriekšējo ceturksni, norādot realizēto otrreizējo izejvielu veidu, apjomu un saņēmēju, līdz ar to šis noteikumu projekts nosaka informācijas sniegšanas un uzskaites pienākumu komersantiem, kuri otrreizējās izejvielas iegādājas, nevis ražo. |
| 3. | Projekta izstrādē iesaistītās institūcijas un publiskas personas kapitālsabiedrības | VARAM, VVD. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķa grupas, kuras tiesiskais regulējums ietekmē vai varētu ietekmēt | Atkritumu apsaimniekotāji, kuri nodarbojas ar otrreizējo izejvielu ražošanu no atkritumiem, sabiedrība kopumā. |
| 2. | Tiesiskā regulējuma ietekme uz tautsaimniecību un administratīvo slogu | Lai nodrošinātu otrreizējo izejvielu apsaimniekošanu saskaņā ar noteikumu projektu, apsaimniekotājiem būs nepieciešams veikt saražoto otrreizējo izejvielu uzskaiti otrreizējo izejvielu žurnālā papīra vai elektroniskā formā, kā arī reizi ceturksnī ziņot par iepriekšējā ceturksnī saražotajām otrreizējām izejvielām VVD. Saražoto otrreizējo izejvielu uzskaite apsaimniekotājiem neradīs būtisku administratīvo slogu.Apsaimniekotājam, kurš no atkritumiem ražo otrreizējās izejvielas, noteikumu projekts uzliek par pienākumu veikt vienreizēju sākotnējo otrreizējo izejvielu inventarizāciju, kas kopumā neradīs būtisku administratīvo slogu, jo vairumā gadījumu apsaimniekotāji neuzglabā ilgtermiņā lielus otrreizējo izejvielu krājumus.Tāpat arī noteikumu projekts paredz ieviest otrreizējo izejvielu uzglabāšanas un realizācijas uzskaites žurnālu, kas nodrošinās gan otrreizējo izejvielu uzglabāšanas kontroles iespējas, gan arī ļaus pārliecināties, par to, kam, kad un kādos apjomos otrreizējās izejvielas tikušas pārdotas. Ņemot vērā 2017. gadā identificētās problēmas ar atkritumu nelegālajiem pārvadājumiem, uzglabāšanu un to dēvēšanu par otrreizējām izejvielām, VARAM ieskatā noteikumu projekts ieviesīs pārskatāmu un vieglāk kontrolējamu sistēmu un administratīvais slogs uzņēmējiem un kontrolējošai institūcijai ir vērtējams kā samērīgs.Noteikumu projekts paredz arī informācijas sniegšanas pienākumu – reizi ceturksnī par iepriekšējā ceturksnī saražotajām otrreizējām izejvielām un vienu reizi – veicot inventarizāciju. Informācijas sniegšanas pienākums neradīs būtisku administratīvo slogu ņemot vērā, ka visus dokumentus iespējams iesniegt elektroniskā veidā, tāpat arī iesniedzamo informāciju nebūs nepieciešams gatavot atsevišķi, bet būs jānodrošina izraksta veikšana.Kopumā noteikumu projektam būs pozitīva ietekme uz tautsaimniecību, jo noteikumu projekts ierobežos negodprātīgu apsaimniekotāju darbības ar atkritumiem un otrreizējām izejvielām, kas neatbilst spēkā esošajam regulējumam atkritumu apsaimniekošanas jomā, tai skaitā AAL 4. panta ceturtajā daļā minētajam, ka gadījumā, ja otrreizējās izejvielas tiek uzglabātas ilgāk par vienu gadu no saražošanas brīža, tās uzskatāmas par atkritumiem un apsaimniekojamas atbilstoši šā likuma prasībām.Kopā ar citiem saistītiem normatīvajiem aktiem, kurus VARAM pašlaik izstrādā vai izstrādās tuvākajā laikā par atkritumu statusa piemērošanas izbeigšanas kritērijiem, noteikumu projekts ļaus VVD viennozīmīgi vērtēt apsaimniekotāju darbības ar atkritumiem un no atkritumiem saražotām otrreizējām izejvielām un liegs iespēju apsaimniekotājiem spekulēt ar terminu “otrreizējās izejvielas”. |
| 3. | Administratīvo izmaksu monetārs novērtējums | Administratīvo izmaksu novērtējumā iekļautas informācijas sniegšanas izmaksas.INFORMĀCIJAS SNIEGŠANAS IZMAKSAS PAR OTRREIZĒJO IZEJVIELU INVENTARIZĀCIJUC1 = (f x l) x (n x 1), kurC1 – informācijas sniegšanas izmaksas par otrreizējo izejvielu inventarizāciju;f – stundas samaksas likme privātajā sektorā – aprēķināta, dalot vidējo mēneša algu privātajā sektorā (pēc Centrālās statistikas pārvaldes tīmekļvietnes [www.csb.gov.lv](http://www.csb.gov.lv) datiem 2016. gadā tā bija 845,00 *euro/*mēnesī) ar Darba likuma 131. panta pirmajā daļā minēto normālo darba laiku (40 stundas nedēļā x 4 = 160 stundas mēnesī) = 5,28 *euro*/stundā;l – laika patēriņš, kas nepieciešams, lai veiktu vienu ierakstu noteikumu projektā paredzētajā otrreizējo izejvielu uzglabāšanas un realizācijas uzskaites žurnālā – 30 minūtes jeb 0,5 stundas;n – apsaimniekotāju skaits, uz kuriem potenciāli attieksies projektā paredzētās prasības – 115;b – informācijas sniegšanas reižu skaits gadā – 1.Aprēķins:C1 = (5,28 x 0,5) x (115 x 1) = 303,60 *euro*INFORMĀCIJAS SNIEGŠANAS IZMAKSAS PAR SARAŽOTAJĀM OTRREIZĒJĀM IZEJVIELĀMC2 = (f x l) x (n x b), kurC2 – informācijas sniegšanas izmaksas par saražotajām otrreizējām izejvielām;f – stundas samaksas likme privātajā sektorā 5,28 *euro*/stundā;l – laika patēriņš, kas nepieciešams, lai veiktu vienu ierakstu noteikumu projektā paredzētajā otrreizējo izejvielu uzglabāšanas un realizācijas uzskaites žurnālā – 30 minūtes jeb 0,5 stundas;n – apsaimniekotāju skaits, uz kuriem potenciāli attieksies projektā paredzētās prasības – 115;b – informācijas sniegšanas reižu skaits gadā – 4.Aprēķins:C1 = (5,28 x 0,5) x (115 x 4) = 1 214,40 *euro*KOPĒJĀS INFORMĀCIJAS SNIEGŠANAS IZMAKSASCsum1 = C1 + C2 = 303,60 + 1214,40 = 1 518,00 *euro*Papildus skaidrojam, ka noteikumu projekts neradīs papildu administratīvo slogu atkritumu jomas kontrolējošai institūcijai VVD, jo pieejamo resursu ietvaros nav iespēju palielināt pārbaužu skaitu, kas nozīmē, ka pārbaudes ar mērķi pārliecināties par noteikumu projekta nosacījumu ievērošanu, tiks organizētas esošo integrēto pārbaužu ietvaros. Noteikumu projekts atvieglos pārbaužu veikšanu VVD, jo ziņošanas pienākums reizi ceturksnī par visām komersanta saražotajām otrreizējām izejvielām, ļaus pārliecināties par to, vai ieraksti žurnālā nav tikuši mainīti vai laboti. |
| 4. | Atbilstības izmaksu monetārs novērtējums | Atbilstības izmaksu novērtējumā iekļauts aprēķins par noteikumu projektā paredzētā viena ieraksta veikšanas izmaksām otrreizējo izejvielu uzglabāšanas un realizācijas uzskaites žurnālā. VIENA IERAKSTA VEIKŠANAS IZMAKSAS OTRREIZĒJO IZEJVIELU UZGLABĀŠANAS UN REALIZĀCIJAS UZSKAITES ŽURNĀLĀC3 = (f x l) x (n x b), kurC3 – viena ieraksta veikšanas izmaksas otrreizējo izejvielu uzglabāšanas un realizācijas uzskaites žurnālā;f – stundas samaksas likme privātajā sektorā 5,28 *euro*/stundā;l – laika patēriņš, kas nepieciešams, lai veiktu vienu ierakstu noteikumu projektā paredzētajā otrreizējo izejvielu uzglabāšanas un realizācijas uzskaites žurnālā – 5 minūtes jeb 0,08 stundas;n – apsaimniekotāju skaits, uz kuriem potenciāli attieksies projektā paredzētās prasības – 115;b – informācijas sniegšanas reižu skaits gadā – nav nosakāms\*.*\* Piezīme: ņemot vērā, ka apsaimniekotāji krasi atšķiras pēc savas jaudas un darbības specifikas, kā arī pieprasījums pēc otrreizējām izejvielām ir atšķirīgs gan pa otrreizējo izejvielu veidiem, gan arī ir svārstīgs laikā, tādēļ nav iespējams noteikt ticamu vidējo skaitli tam, cik bieži apsaimniekotājam būs nepieciešams veikt ierakstus žurnālā.*Aprēķins: C3 = (5,28 x 0,08) x (115 x b) = 48,58 *euro* x bVIENREIZĒJAS OTRREIZĒJO IZEJVIELU INVENTARIZĀCIJAS VEIKŠANAS IZMAKSASC4 = (f x l) x (n x b), kurC4 – vienreizējas otrreizējo izejvielu inventarizācijas veikšanas izmaksas;f – stundas samaksas likme privātajā sektorā 5,28 *euro*/stundā;l – vidējais laika patēriņš, kas komersantam nepieciešams, lai veiktu otrreizējo izejvielu inventarizāciju – 8 stundas;n – apsaimniekotāju skaits, uz ko attiecas projektā paredzētās prasības – 115 (saskaņā ar VVD aplēsēm);b – inventarizācijas veikšanas reižu skaits gadā – 1 (inventarizācija ir jāveic tikai vienu reizi un katru gadu nav jāatkārto).Aprēķins: C4 = (5,28 x 8) x (115 x 1) = 4 857,60 *euro*Papildus skaidrojam, ka akts par veiktās otrreizējo izejvielu inventarizācijas rezultātiem komersantam ir jāglabā trīs gadus un jāuzrāda pēc VVD pieprasījuma, taču šīs informācijas uzglabāšana komersantam neradīs papildu izmaksas. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Eiropas Parlamenta un Padomes 2006. gada 14. jūnija Regulu (EK) Nr. 1013/2006 par atkritumu sūtījumiem.Gadījumos, kad, veicot starptautiskus otrreizējo izejvielu sūtījumus, kompetentās nosūtīšanas un galamērķa iestādes nevar vienoties par otrreizējo izejvielu pārrobežu sūtījuma klasifikāciju, tiek piemēroti Eiropas Parlamenta un Padomes 2006. gada 14. jūnija Regulas (EK) Nr. 1013/2006 par atkritumu sūtījumiem 28. panta nosacījumi. |
| 2. | Citas starptautiskās saistības | Nav. |
| 3. | Cita informācija | Nav. |

|  |
| --- |
| **1.tabula****Tiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Eiropas Parlamenta un Padomes 2006. gada 14. jūnija Regula (EK) Nr. 1013/2006 par atkritumu sūtījumiem. |
| **A** | **B** | **C** | **D** |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Regulas Nr. 1013/2006 28. pants | 5. punkts | Atbilst pilnībā | Netiek noteiktas stingrākas prasības nekā regulā. |
| Kā ir izmantota ES tiesību aktā paredzētā rīcības brīvība dalīb­valstij pārņemt vai ieviest noteiktas ES tiesību akta normas?Kādēļ? | Nav. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Nav. |
| Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktu, sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Noteikumu projekts ievietots VARAM tīmekļvietnē [www.varam.gov.lv](http://www.varam.gov.lv) 2018. gada 6. februārī, sniedzot ieinteresētajām personām iespēju izteikt viedokli un iesniegt priekšlikumus. |
| 3. | Sabiedrības līdzdalības rezultāti | Priekšlikumi no sabiedrības pārstāvjiem netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VVD |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmē iesaistīto institūciju funkcijas un uzdevumus.Jaunas institūcijas nav jāveido. Esošās institūcijas nav jāreorganizē. |
| 3. | Cita informācija | Nav. |

Vides aizsardzības un

reģionālās attīstības ministrs Kaspars Gerhards

Slaidiņa 67026487

natalija.slaidina@varam.gov.lv